Tradus și revizuit de IER (http://ier.gov.ro/)

[image: R:\1_Graphics&Web\Court_Graphic_Charter\2013\ECHR_Stationery\Documents_and_Letters\Cover_Pages_And_Docs\White_600_dpi\ECHR_CoverpageCS61_ECHR_Coverpage_Header_Black.png]

DECIZIA TEMEȘAN ÎMPOTRIVA ROMÂNIEI	
DECIZIA TEMEȘAN ÎMPOTRIVA ROMÂNIEI
CURTEA EUROPEANĂ A DREPTURILOR OMULUI
SECȚIA A PATRA
DECIZIE
Cererea nr. 60457/16
Răzvan-Liviu TEMEȘAN
împotriva României

Curtea Europeană a Drepturilor Omului (Secția a patra), reunită la 27 septembrie 2022 într-o cameră compusă din:
	Tim Eicke, preşedinte,
	Faris Vehabović,
	Pere Pastor Vilanova, judecători,
și Crina Kaufman, grefier adjunct interimar de secție,
Având în vedere:
[bookmark: _Hlk117000971]cererea (nr. 60457/16) îndreptată împotriva României, prin care un resortisant român, domnul Răzvan-Liviu Temeșan, născut în 1951 și domiciliat în Cornu de Jos („reclamantul”), reprezentat de doamna A. Temeșan, avocat în București, a sesizat Curtea la 12 octombrie 2016, în temeiul art. 34 din Convenția pentru apărarea drepturilor omului și a libertăților fundamentale;
decizia de a comunica capetele de cerere formulate în temeiul art. 6 § 2 luat separat și coroborat cu art. 13 și în temeiul art. 6 § 1 (accesul la o instanță) din Convenție, guvernului român (denumit în continuare „Guvernul”), reprezentat de agentul său, doamna O.-F. Ezer, din cadrul Ministerului Afacerilor Externe, și de a declara inadmisibile celelalte capete de cerere;
observațiile părților;
După ce a deliberat, pronunță următoarea decizie:
OBIECTUL CAUZEI
1.  Prin scrisoarea din 14 octombrie 2020, reprezentantul reclamantului a informat grefa că reclamantul a decedat la 8 octombrie 2020. Ca răspuns la observațiile Guvernului, la 18 noiembrie 2020, reprezentantul a informat grefa că unul dintre cei doi moștenitori ai reclamantului, și anume fiul său, domnul Bogdan-Șerban Temeșan, și-a exprimat dorința de a continua acțiunea în fața Curții. Din motive practice, domnul Răzvan-Liviu Temeșan va continua să fie denumit „reclamantul” în prezenta decizie, deși domnul Bogdan‑Şerban Temeșan trebuie considerat în prezent ca atare (Ruianu împotriva României, nr. 34647/97, pct. 1, 17 iunie 2003).
2.  În 1999 a fost începută urmărirea penală împotriva reclamantului pentru că în martie 1994 ar fi aprobat în mod ilegal, în calitatea sa de președinte al băncii B., operațiuni financiare în valoare de peste cinci milioane de dolari americani (USD). La 28 mai 1999 a fost emis un rechizitoriu de către Parchetul de pe lângă Curtea de Apel Constanța prin care reclamantul a fost trimis în judecată în temeiul art. 248-2481 din vechiul Cod penal. La 19 iunie 2003, Tribunalul București a dispus restituirea cauzei la Parchet pentru completarea urmăririi penale. Decizia a fost confirmată la 29 septembrie 2003 de Curtea de Apel București.
3.  La 3 octombrie 2011, Parchetul de pe lângă Înalta Curte de Casație și Justiție, Serviciul Teritorial Constanța, Direcția Națională Anticorupție („DNA”) a emis o ordonanță de schimbare a încadrării juridice a infracțiunii în temeiul art. 248 § 2 coroborat cu art. 13 din Codul penal și a dispus încetarea urmăririi penale a reclamantului ca urmare a împlinirii termenului de prescripție a răspunderii penale.
4.  La 28 martie 2012, instanța de prim grad competentă din București a respins definitiv plângerea reclamantului împotriva ordonanței DNA din 3 octombrie 2011.
5.  La 22 iunie 2012, pe baza dispozițiilor de drept intern în vigoare la momentul faptelor (art. 13 din vechiul Cod penal), reclamantul a solicitat reluarea urmăririi penale în vederea stabilirii nevinovăției sale, pe motiv că faptele care îi erau imputate nu existau.
6.  La 5 martie 2013, DNA a încetat urmărirea penală ca urmare a împlinirii termenului de prescripție a răspunderii penale.
7.  La 29 noiembrie 2013, instanța de prim grad competentă din București a admis plângerea reclamantului împotriva ordonanței DNA din 5 martie 2013 și a restituit cauza procurorului în vederea redeschiderii urmăririi penale împotriva reclamantului.
8.  La 16 aprilie 2015, procurorul a încetat urmărirea penală împotriva reclamantului ca urmare a împlinirii termenului de prescripție a răspunderii penale, considerând totodată că faptele imputate reclamantului au existat.
9.  La 14 aprilie 2016, Tribunalul București a respins contestația reclamantului împotriva ordonanței procurorului menționate anterior și a constatat că nu se poate concluziona că faptele nu au existat. Încheierea pronunțată de Tribunalul București prevedea următoarele:
„Din dosarul de urmărire penală anexat acestei cauze, judecătorul de cameră preliminară nu a constatat îndeplinirea acestei condiții de S.C. A. S.A la [banca] B. S.A., care, corelată cu faptul că nu a existat nici o cerere în forma impusă de normele Băncii Naționale a României, fac dovada încălcării acordării acreditivului de 5 500 000 USD de către reclamantul Temeșan Răzvan-Liviu, care, la acea dată, era președintele [băncii] B. S.A.
[...]
În consecință, judecătorul de cameră preliminară susține că în activitatea de aprobare a acreditivului din 17 martie 1994, confirmată prin nota sa manuscrisă din 19 martie 1994, reclamantul Temeșan Răzvan-Liviu a încălcat atât Regulamentul privind efectuarea operațiunilor valutare, emis de Banca Națională a României cu nr. V/36162 din 4 mai 1992, publicat în Monitorul Oficial al României Partea I nr. 92 din 13 mai 1992, completat de Normele nr. 3 din 30 iunie 1993 (publicate în Monitorul Oficial al României Partea I nr. 182 din 30 iulie 1993), și Circulara nr. 18/1993, publicată în Monitorul Oficial al României Partea I nr. 182 din 30 iulie 1993, cât și procedurile interne ale băncii pe care o conducea și buna desfășurare a activității acesteia, a răspuns acesta.
Ca atare, în ceea ce privește data săvârșirii pretinsei infracțiuni prevăzute la articolul 248 § 2 din Codul penal, anterior cu aplicarea art. 13 din vechiul Cod penal, în coroborare cu dispozițiile art. 124/ art. 122 § 1 lit. d) din Codul penal, anterior cu trimitere la art. 121 din vechiul Cod penal, soluția de încetare, bazată pe împlinirea termenului de prescripție, este întemeiată.” [traducere neoficială]
10.  Pe baza unei dispoziții legale care prevede că cheltuielile de judecată sunt suportate de partea care cade în pretenții, Tribunalul a obligat reclamantul la plata către stat a cheltuielilor judiciare efectuate în cadrul căii de atac care a fost respinsă, în valoare de 300 de lei românești (RON).
11.  În temeiul art. 6 § 2 din Convenție, reclamantul a susținut că a avut loc o încălcare a dreptului său la prezumția de nevinovăție, din cauza motivării sus-menționate a judecătorului de cameră preliminară din cadrul Tribunalului București în încheierea din 14 aprilie 2016, precum și din cauza faptului că a fost obligat la plata cheltuielilor de judecată pentru această cale de atac.
MOTIVAREA CURȚII
12.  Principiile generale privind prezumția de nevinovăție consacrată la art. 6 § 2 sunt expuse în Allen împotriva Regatului Unit [(MC), nr. 25424/09, pct. 92-94, CEDO 2013] și în G.I.E.M. S.R.L. și alții împotriva Italiei [(MC), nr. 1828/06 și alte 2 cereri, pct. 314-16, 28 iunie 2018]. În special, exprimarea unor suspiciuni privind nevinovăția unui acuzat este de înțeles în măsura în care procedura penală nu a avut ca rezultat o decizie cu privire la fondul acuzației (Grabtchouk împotriva Ucrainei, nr. 8599/02, pct. 45, 21 septembrie 2006).
13.  Curtea consideră că, din punctul de vedere al posibilelor consecințe ale procedurilor penale care au fost reluate la 22 iunie 2012 (supra, pct. 5), prezenta cauză este similară cu Gângă și Sindicatul Independent al Juriștilor din România împotriva României [(dec.), nr. 28906/09, pct. 43, 10 aprilie 2012]. În decizia sus-menționată, Curtea a considerat că reclamantul și-a asumat riscul de a vedea că vinovăția sa este examinată de un judecător, în condițiile în care nu i s-ar fi putut aplica nicio sancțiune penală pentru infracțiunile de care fusese acuzat întrucât în cauză a intervenit prescripția răspunderii penale.
14.  În speță, având în vedere particularitățile urmăririi penale care s-a încheiat prin hotărârea judecătorească definitivă din 28 martie 2012 (supra, pct. 4) și care a fost reluată la cererea reclamantului, instanța națională s-a confruntat cu cererea reclamantului de a aprecia faptele care au dus la realizarea unei anchete penale. Prin urmare, instanța internă nu a fost în măsură să evite stabilirea faptelor.
15.  În ceea ce privește termenii utilizați de Tribunalul București în încheierea sa din 14 aprilie 2016, Curtea reține că Tribunalul s-a limitat la a stabili faptele pe baza probelor administrate și a constatat o încălcare a normelor bancare de către reclamant, care era președintele băncii la acea dată (supra, pct. 9). Procedând astfel, această instanță nu a afirmat și nici nu a sugerat că reclamantul este vinovat de săvârșirea „pretinsei infracțiuni prevăzute la art. 248 § 2 din Codul penal” și a constatat că ordonanța de încetare a urmăririi penale ca urmare a împlinirii termenului de prescripție a răspunderii penale a fost legală. Tribunalul nu a apreciat vinovăția subiectivă a reclamantului și niciunul dintre termenii utilizați nu a sugerat că reclamantul era vinovat de săvârșirea unei anumite infracțiuni în temeiul dreptului penal (a se compara și a se confrunta Caraian împotriva României, nr. 34456/07, pct. 74-77, 23 iunie 2015 și Felix Guțu împotriva Republicii Moldova, nr. 13112/07, pct. 70-71, 20 octombrie 2020). Tribunalul a confirmat că motivul pentru clasarea acestei cauze a fost de natură pur tehnică.
16.  În sfârșit, reclamantul a fost obligat să plătească echivalentul a aproximativ 70 de euro (EUR) cheltuieli judiciare (supra, pct. 10) întrucât contestația sa împotriva ordonanței procurorului din 16 aprilie 2015 de încetare a urmăririi penale împotriva sa ca urmare a împlinirii termenului de prescripție a răspunderii penale a fost respinsă. Curtea observă că această decizie s-a întemeiat pe o dispoziție legală care prevede că cheltuielile de judecată trebuie suportate de partea care cade în pretenții. Reclamantul nu a fost obligat să suporte cheltuieli de judecată sau de urmărire penală care rezultă din aprecierea vinovăției acuzatului (Minelli împotriva Elveției, 25 martie 1983, pct. 32-41, Seria A nr. 62).
17.  În general, având în vedere toate elementele de care dispune și în măsura în care este competentă să se pronunțe cu privire la aspectele invocate, Curtea constată că acestea nu indică nicio aparentă încălcare a art. 6 § 2 din Convenție.
18.  Reclamantul a formulat, de asemenea, alte capete de cerere în temeiul art. 6 § 1 și art. 13 din Convenție cu privire la pretinsa absență a căilor de atac în sistemul juridic intern pentru pretinsa încălcare a art. 6 § 2 descrisă anterior (supra, pct. 11).
19.  Curtea consideră că, având în vedere toate elementele de care dispune și în măsura în care este competentă să se pronunțe cu privire la aspectele cu care a fost sesizată, acestea fie nu întrunesc criteriile de admisibilitate prevăzute la art. 34 și art. 35 din Convenție, fie nu relevă nicio aparentă încălcare a drepturilor și a libertăților consacrate în Convenție sau în protocoalele la aceasta.
Rezultă că această parte a cererii trebuie respinsă în temeiul art. 35 § 4 din Convenție.
Pentru aceste motive, CURTEA, în unanimitate,
Declară cererea inadmisibilă.
Redactată în limba engleză și comunicată în scris la 20 octombrie 2022.
	
	Crina Kaufman	Tim Eicke
	Grefier adjunct interimar	Președinte

